|  |
| --- |
| Αριστοτέλης-Πολιτικά |
| Ενότητα 17η: Τα ορθά πολιτεύματα και οι παρεκκλίσεις από αυτά  |
|  |
| Σελίδες 199-201 |
|  |

Αριστοτέλης-Πολιτικά

 **Ενότητα 17η: Τα ορθά πολιτεύματα και οι παρεκκλίσεις από αυτά**

# ερωτήσεις

• • •

* 1. Πόσα και ποια είναι τα πολιτεύματα της αρχαιότητας κατά τον Αρι­στοτέλη; Ποια κριτήρια υιοθετεί στη διάκριση των πολιτευμάτων; Ποιο κριτήριο χρησιμοποιεί ο φιλόσοφος για τη διάκριση των πολιτευμάτων σε «ορθά» και «παρεκκλίσεις» *(παρεκβάσεις)* και ποια σχέση έχει με τον σκοπό της πόλης και τον ορισμό του πολίτη;

**Θέμα της ενότητας**: Οι μορφές των πολιτευμάτων και τα γνωρίσματα του καθενός

**Δομή της ενότητας**:

**1. Το θέμα των πολιτευμάτων:**

α) Πόσα είναι και ποια είναι η φύση του καθενός

β) Καθορισμός των ορθών πολιτευμάτων: όταν η εξουσία ασκείται για την εξυπηρέτηση του κοινού συμφέροντος

**2.** Ποια πολιτεύματα είναι παρεκκλίσεις των ορθών: όταν η εξουσία ασκείται για την εξυπηρέτηση του ιδιαίτερου συμφέροντος

**3.** Ποια πολιτεύματα ονομάζουμε βασιλεία, αριστοκρατία, πολιτεία (τα ορθά πολιτεύματα)

**4.** Οι παρεκκλίσεις των ορθών πολιτευμάτων: (τυραννία, ολιγαρχία, δημοκρατία)

**5.** Τι εξυπηρετεί το καθένα από τα πολιτεύματα-παρεκκλίσεις

5.1 Οι μορφές των πολιτευμάτων: Ο Αριστοτέλης διακρίνει τα πολιτεύματα σε δύο κατηγορίες: σε ορθά και στις παρεκβάσεις, παρεκκλίσεις από τα ορθά.

|  |  |
| --- | --- |
| **ΟΡΘΑ ΠΟΛΙΤΕΥΜΑΤΑ****1. β α σ ι λ ε ί α**-κυβερνάει ένας-στόχος: το κοινό συμφέρον2**. α ρ ι σ τ ο κ ρ α τ ί α**-κυβερνούν λίγοι -στόχος: το κοινό συμφέρον3. **π ο λ ι τ ε ί α**-κυβερνάει ο λαός-στόχος: το κοινό συμφέρον | **ΠΑΡΕΚΒΑΣΕΙΣ ΤΩΝ ΟΡΘΩΝ** 1. **τ υ ρ α ν ν ί δ α**-κυβερνάει ένας-στόχος: το προσωπικό του συμφέρον2. **ο λ ι γ α ρ χ ί α**-κυβερνούν λίγοι-στόχος: το συμφέρον των λίγων3. **δ η μ ο κ ρ α τ ί α**-κυβερνάει ο λαός-στόχος: το συμφέρον των απόρων |

**6. Τα κριτήρια για τη διάκριση των πολιτευμάτων:**

α) **Ο αριθμός αυτών που ασκούν την εξουσία**. Την εξουσία μπορούν να την ασκούν ένας, λίγοι, ή το σύνολο των πολιτών.

β) **Ο στόχος για τον οποίο ασκούν την εξουσία** οι φορείς της. Είναι το πιο σημαντικό κριτήριο με βάση το οποίο διαφοροποιούνται τα ορθά πολιτεύματα από τις παρεκκλίσεις τους. Έτσι ορθά είναι τα πολιτεύματα στα οποία η εξουσία ασκείται από τους φορείς της με στόχο την εξυπηρέτηση του κοινού συμφέροντος. Αντίθετα στις παρεκκλίσεις και διαστρεβλώσεις των ορθών πολιτευμάτων σκοπός των φορέων της εξουσίας είναι το ιδιαίτερο συμφέρον είτε του ενός είτε των λίγων είτε του πλήθους.

**7.** Ενώ θα περιμέναμε και **στην περίπτωση των παρεκκλίσεων** ο λόγος να διαμορφωθεί με βάση το σχήμα «ένας-λίγοι-πολλοί», διαπιστώνουμε ότι ο λόγος διαμορφώνεται **με βάση το σχήμα «ένας- πλούσιοι- φτωχοί»**. Δηλαδή η **αριθμητική διάκριση αντικαθίσταται με οικονομική**, το **κριτήριο** εδώ γίνεται **ταξικό**: αντί για τους λίγους αναφέρονται οι πλούσιοι και αντί για τους πολλούς οι φτωχοί.

**8. Η αριστοκρατία:** Οι λίγοι όταν κυβερνούν την πόλη είναι οι άριστοι και ορίζονται με βάση την παιδεία, τη μόρφωση που έχουν και αποβλέπουν στο κοινό συμφέρον. Το όνομα αριστοκρατία οφείλεται είτε στο ότι κυβερνούν οι άριστοι είτε στο ότι ασκούν την εξουσία αποβλέποντας σε ό,τι είναι άριστο για την πόλη και για τα μέλη της.

**9. Η πολιτεία:** Ο όρος **πολιτεία σημαίνει πολίτευμα** (είναι το κοινό όνομα όλων των μορφών των πολιτευμάτων). Το συγκεκριμένο είδος του ορθού πολιτεύματος που έχει αυτό το όνομα εξαίρεται ως το «κατεξοχήν» πολίτευμα, δηλαδή το πολίτευμα το οποίο είναι το καλύτερο από όλα τα άλλα. Με την τριτοπρόσωπη διατύπωση «καλεῖται πολιτεία», δηλαδή πήρε το όνομα «πολιτεία» ο Αριστοτέλης μοιάζει να μη συμμερίζεται την άποψη πως η πολιτεία είναι το καλύτερο πολίτευμα. Αντίθετα η διατύπωση σε πρώτο πρόσωπο «**συνηθίζουμε** να ονομάζουμε» αναφέρεται στα πολιτεύματα που ο Αριστοτέλης θεωρεί καλύτερα από την πολιτεία, δηλαδή στη βασιλεία και στην αριστοκρατία. Όπως αναφέρεται σε άλλα σημεία των Πολιτικών, το καλύτερο πολίτευμα για τον Αριστοτέλη είναι η μοναρχία, φτάνει ο μονάρχης να είναι ένα εξαιρετικό πρόσωπο που θα ξεχωρίζει από τους άλλους σε αρετή και φρόνηση ή, αν δεν υπάρχει τέτοιο πρόσωπο, η αριστοκρατία. Η «πολιτεία» έρχεται τρίτη στην προτίμηση.

**10. Η δημοκρατία:** Για τον Αριστοτέλη η **δημοκρατία** είναι **παρέκκλιση της πολιτείας**. Η δημοκρατία λοιπόν δεν αποβλέπει στο συμφέρον όλων αλλά μόνο των απόρων και οι άρχοντές της διακρίνονται για την ταπεινή τους καταγωγή, τη φτώχεια και τα κατώτερα επαγγέλματά τους.

**Αντώνης Μιχαηλίδης**

ΓΕΛ Θρακομακεδόνων